|  |  |
| --- | --- |
| ***Пазарна подкрепа*** |  |

**1. Разпределен е бюджетът на ЕС от 250 млн. евро за схемата за плодове, зеленчуци и мляко в училищата за 2020-2021 учебна година**. На 31 март т.г. Европейската комисия публикува Решение за изпълнение № 2020/467 за определяне на окончателното разпределение на помощта от Съюза в рамките на схемата. Освен за предоставяне на продукти на децата и учениците, средствата ще се използват за финансиране на съпътстващи мерки, чрез които децата да придобият знания за селското стопанство и здравословното хранене, както и за информиране на обществото за същността на схемата, а също и за наблюдението и оценката на нейното изпълнение. Окончателното разпределение на средствата между държавите членки е извършено въз основа на броя на децата от 6 до 10 годишна възраст и на предходния размер на финансиране. Средствата от ЕФГЗ, определени за България, са в размер на 2 562 226 евро за плодове и зеленчуци и 1 145 871 евро за мляко. В допълнение държавите членки могат да предоставят и национално съфинансиране. В България прилагането на училищните схеми е регламентирано с Наредба за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“.

**2. Извънредни мерки за сектора на плодовете и зеленчуците поиска Копа-Коджека.** На 2 април т.г. в писмо до генералния директор на ГД АГРИ Копа-Коджека изрази загриженост за ситуацията в сектора на плодовете и зеленчуците и призова Европейската комисия да предприеме извънредни мерки, тъй като секторът е силно засегнат от кризата с коронавируса. В писмото е посочен сериозен спад търсенето на определени продукти (ягоди, зеленчуци и др.) Отчетено е, че потребителските навици се променят по време на кризата. Търговията с плодове и зеленчуци, както и доставката им за преработка, са затруднени и поради липсата на работна ръка. Организацията призовава за извънредни мерки за всички засегнати производители на плодове и зеленчуци и за адаптиране на правилата за административно управление на оперативните програми на организации на производители. Европейските фермери призовават за задействане на членове 219 (мерки за предотвратяване на пазарни смущения) и 222 (изтегляне от пазара или безплатно разпространение на техните продукти, обработка и преработка и др.) от ООП Регламент 1308/2013 „за да се осигури по-добре организирана верига за доставки на плодове и зеленчуци, по-добре подготвена за посрещане на проблеми“.

|  |  |
| --- | --- |
| ***Още от ЕС и света*** |  |

**3. България предложи въвеждането на хоризонтална извънредна мярка COVID-19 във всяка от програмите в земеделието за борба с последиците от епидемията и подкрепа на уязвимите фермери и преработватели.** Предложението включва механизмът COVID-19 да функционира на национално ниво. Всяка държава да отдели и използва средствата, които са недоговорирани по съответните програми - Програмата за развитите на селските райони, Програмата за морско дело и рибарство, Винарската програма, като във всяка от програмите да има възможност да програмира мярка COVID-19 с няколко направления. Всичко това ще е възможно отделно за всяка държава- членка, която ще има възможност да управлява недоговорираните средства за борба с последиците от пандемията. Одобряването на извънредната мярка в съответната програма следва да бъде в съкратени срокове. Ставките за компенсаторни плащания ще се определят по изготвена специална методика чрез калкулация като се вземат предвид брой животни, хектари, брой нает персонал в невъзможност за извършване на стопански дейности в рамките на съответното производство и селскостопанска дейност. Според предложението на България, механизмът следва да предоставя възможност на всяка държава членка да програмира извънредната мярка COVID19 в съответната програма с няколко направления, както следва: 1) Компенсаторна мярка за извършени разходи за превенция от пандемията (за осигуряване на дезинфектанти, маски, защитни облекла, разходи за дигитализация за осъществяване на дистанционна работа) с цел защита на работниците и нормалното функциониране на работата през стопанската година; 2) Компенсаторна мярка за извършен разходи за съхранение на продукцията, за компенсиране на свиване в цените и намаление на цените на произведени стоки, за ограничения при реализацията на продукцията и ограничения в пазара, както и за спиране на дейност (особено за сектор рибарство и аквакултури); 3) Компенсаторна мярка за земеделски стопани, преработватели или оператори за осъществяване на логистика с цел бързо реализиране на пазара на произведени плодове, зеленчуци, земеделски стоки, рибни продукти и храни; 4) Инвестиционна мярка в няколко направления – за инвестиции в техника за преработка, складиране, консервиране на бързо развалящи се продукти и активи за съхранение на продукция, която е в активен цикъл и трябва да бъде съхранение поради невъзможност за реализация. България предложи и други мерки за действие във възникналата ситуация като: прехвърляне на неусвоен бюджет към 2020г. по програми и мерки през следващите години; разработване на спешна мярка за справяне с кризисната ситуация чрез предоставяне на целева финансова помощ от бюджета на Общата организация на пазарите по подобие на тази, която беше предоставена в сектора на животновъдството с Регламент 2015/1853 на Комисията; осигуряване на гъвкавост и създаване на възможност за различни модулации на преходната национална помощ – критерии за допустимост, референтна дата, при запазване на секторите. По отношение на преговорите по ОСП, България счита че дебатът не следва да се прекъсва и трябва да се запази темпа на преговори. Необходимо е своевременно да се приеме Многогодишната финансова рамка. Много важно е дебата по реформата да продължи в посоката, в която сме започнали по предложената рамка от 2018 г. и с чиито параметри бранша е запознат. Следва да запазим всички приложими и в момента инструменти на подкрепа (включително стабилен размер на обвързана подкрепа и инструмента на преходна национална помощ), за да не направим нашите фермери още по-уязвими в условия на криза.

**4. Комисията обяви пакет от мерки, насочени конкретно към подкрепа на селскостопанския сектор за време на пандемията след появата на коронавирус.** Пакетът от мерки, предложен от Комисията през миналата седмица, предвижда допълнителна гъвкавост и облекчения за подпомагането на земеделските стопани по линия на ОСП. Дава се възможност за удължаване на срока за подаване на заявленията за подпомагане с директни плащания от 15 май на 15 юни 2020 г., в случай че има такава необходимост. Предвижда се предоставяне на по-високи авансови плащания. С цел увеличаване на притока от парични средства към стопаните, Комисията предлага повишаване на размера на авансовите плащания по отношение на директните плащания от 50% на 70%, а по отношение на плащанията за развитие на селските райони от 75% на 85%. Тези средства ще могат да бъдат изплатени след средата на октомври 2020 г. Предлага се намаляване на броя и удължаване на сроковете за физическите проверки на място. Те ще се осъществяват, защото трябва да се удостовери, че плащанията отговарят на условията за допустимост. С оглед на текущата ситуация, обаче, е от решаващо значение да се намали директния физически контакт между стопаните и проверяващите инспектори. Тази мярка ще позволи да се облекчи административното натоварване и да се избегнат ненужни забавяния. Пакетът с мерки на Комисията предвижда също така изключителна гъвкавост при използването на финансирането от Европейския фонд за развитие на селските райони (ЕЗФРСР). Предвижда се допълнителна гъвкавост при прилагането на финансовите инструменти. Земеделските стопани, както и други бенефициенти в селските райони, ще могат да се възползват от заеми и гаранции в размер до 200 хил. евро, при облекчени условия, като например много ниски лихвени проценти или изгодни схеми на плащане. С възможността за преразпределяне на финансирането държавите-членки ще могат да използват неизразходвани средства от техните програми за развитие на селските райони, вместо да ги връщат обратно в бюджета на ЕС. Тези средства ще бъдат използвани отново в рамките на ПРСР. С мярката за отложено подаване на годишните отчети за напредъка по ПРСР се отлага срока за държавите членки, в който те трябва да представят тези отчети, което облекчава административната тежест. Държавите членки няма да променят Споразумението за партньорство, за да направят промени в своите ПРСР, което премахва редица административни процедури. Повече информация, относно предприетите от Комисията помощни мерки срещу коронавирус, може да намерите на следните връзки:

Връзка 1: <https://ec.europa.eu/commission/presscorner/detail/bg/IP_20_582>

Връзка 2: <https://ec.europa.eu/commission/presscorner/detail/bg/qanda_20_458>

Връзка 3: <https://ec.europa.eu/commission/presscorner/detail/bg/qanda_20_574>

**5. Институтът по европейска политика за околна среда (IEEP) и Световният фонд за природата** **(WWF) дават отговор на двете външни проучвания относно въздействието на ОСП върху биоразнообразието и качеството на водата.** След публикуването на 27 март на Доклада за биологичното разнообразие, Институтът по европейска политика за околната среда (IEEP) призовава за промяна на ОСП.Според неговите анализатори, Докладът трябва да доведе до по-строги правила за опазване на видовете и местообитанията. Позовавайки се на проучването на тема „Оценка на въздействието на ОСП върху местообитанията, ландшафтите и биоразнообразието“, Дейвид Мотършид, главен политически анализатор в Института по европейска политика за околна среда заявява, че е пропусната възможността да се направи много повече с наличното финансиране, с оглед да се помогне на фермерите да се справят с кризата в биоразнообразието на Европа. Той се надява, че поуките от Доклада ще допренесат за въвеждането на по-строги правила за защита на полуестествените местообитания в бъдеще, както и за по-добро насочване на разходите към специфичните приоритети за биологично разнообразие на всяка държава-членка, особено в рамките на обектите от Натура 2000. Експертът по ОСП също се надява, че държавите членки ще започнат да наблюдават много по-ефективно въздействието на разходите по конкретната схема. Според Дейвид Мотършид, страните от ЕС биха могли и трябва да направят много повече, но за това са нужни по-добри данни от мониторинга на място в държавите-членки, за да се види какво е работещо и какво не. Ерик Герицен, старши политически анализатор, обръща внимание, че в Стратегията за биоразнообразието на ЕС, вероятно ще се включат цели за подобряване на защитените местообитания и видове, и за възстановяване на влошените условия в екосистемите. Планирането е жизненоважно за инвестиционните нужди в биоразнообразието. Например очертаното в Приоритетните рамки за действие трябва да бъде адекватно включено в стратегическите планове на ОСП. Ерик Герицен обръща внимание, че има спешна нужда от проверки и баланси, за да се гарантира, че възможностите не са пропуснати. Според Световният фонд за природата (WWF), ОСП подкрепя една неустойчива селскостопанска система. Двете външни проучвания: „Оценка на въздействието на ОСП върху местообитанията, ландшафтите и биоразнообразието“ и „Оценка на въздействието на ОСП върху водните ресурси“ показват, че досегашната политика е неправилна и вреди на природния свят, подчертава Джабие Руис, старши политически служител по въпросите на селското стопанство в Европейската служба за политика на Световният фонд за природата. Той твърди, че публикуваните доклади развенчават мита, подхранван от интересите на селскостопанския отрасъл и допълнително подсилен от самата ГД „АГРИ“, че ОСП подкрепя биоразнообразието. Джабие Руис приема, че може да има някои изключения, но „като цяло, ОСП подкрепя една неустойчива селскостопанска система, която стъпква нашия природен свят и намалява биоразнообразието и водните ресурси“. Джабие Руис призова за драстично преориентиране на ОСП, което е спешно необходимо за опазване на природата. Той се надява Стратегията за биоразнообразието на ЕС и Стратегията от фермата до трапезата да разяснят това преориентиране.

**6. Използването на синтетични пестициди трябва да бъде прекратено от 2035 г., като част от пакета от мерки за подпомагане на биоразнообразието, според 80 компании, занимаващи се със защита на природата и околната среда.** В съобщение от 31 март 2020 г. до изпълнителния заместник-председател на ЕК Франс Тимерманс, компаниите призовават използването на синтетични пестициди в селското стопанство на ЕС да бъде до 2030 г. и поетапно да намалее до 2035 г. Това трябва да бъде съчетано с амбициозни цели за възстановяване на биологичното разнообразие, особено в земеделските райони. Компаниите подчертават, че селското стопанство и биологичното разнообразие не са взаимно изключващи се, а трябва да извличат полза един от друг. Групите на гражданското общество искат да видят подкрепа за фермерите в прехода към природосъобразно земеделие. Според тях предложенията за реформа на ОСП трябва да бъдат силно подобрени, за да подкрепят финансово и технически фермерите, чрез приоритизиране на дребномащабното, разнообразно и устойчиво земеделие, основано на агроекологията. В писмо, изпратено до комисарите по здравеопазване, земеделие и околна среда, привържениците на Европейската гражданска инициатива (ECI) „Спасете пчелите и земеделските стопани“, подкрепени от над четвърт милион граждани на ЕС подчертават, че спадът на опрашителите е „правилно вдигната тревога от научната общност и широката публика." Те допълват, че моделът за производство на храни е основен двигател на този екологичен срив, до голяма степен поради масовата употреба на синтетични пестициди. Те имат важни последици за човешкото здраве, свързват се с болести в селските общности, както и сред потребителите чрез остатъците, които присъстват в храната, във въздуха и оттичащи се в почвата и подземните води. Привържениците на Европейската гражданска инициатива обръщат внимание и на резкия спад на социалното и икономическото разнообразие сред земеделските стопани и селските общности, поради индустриалното земеделие. Те подчертават, че ЕС подкрепя тези явления с публични средства в продължение на десетилетия чрез ОСП, както и с регламенти, търговски споразумения и изследвания в полза на индустриалното селско стопанство и производството на храни. Сега те искат да видят фундаментални промяна на системата, която е основана на работа с природата, а не срещу нея. Привържениците на Европейската гражданска инициатива заявяват, че научните изследвания показват, че е възможно да се изхранва ЕС и света на базата на синтетично селско стопанство без пестициди. По- подробна информация може да се види тук: htpps://www.savebeesandfarmers.eu/eng/news/letter-to-executive-vice-president-of-the-eucommission/

**7. Европейската комисия стартира публична консултация относно климатичните цели за 2030 г.** Чрез онлайн обществена консултация ще бъдат събрани мненията на заинтересованите страни относно повишаване на климатичните амбициите на ЕС за 2030 г. Комисията приканва всички граждани, заинтересовани страни, гражданското общество, НПО, предприятия, национални, регионални и местни власти да представят своите виждания относно придвижването към неутралитет на климата до 2050 г. и за действия, необходими за по-задълбочено намаляване на емисиите на парникови газове. Търсят се мнения и по още някои технически въпроси, като например: конкретният дизайн на политиката. Длъжностните лица ще приветстват „информация под формата на кратки документи с позиции, информационни политики, секторни пътни карти и проучвания“. Като част от Зелената сделка, през м. септември Комисията ще представи план за повишаване на климатичните цели на ЕС за 2030 г. Ще се увеличи настоящата цел на ЕС за 2030 г. от най-малко -40% намаление на емисиите на парниковите газове до поне -50% и стремеж към -55% , в сравнение с нивата от 1990 г. Дванайсетседмичните онлайн консултации продължават от 31 март 2020 г. до 23 юни 2020 г. Междувременно преговорите за климата на ООН, планирани да започнат в Глазгоу в периода 9-20 ноември 2020 г. са отложени за 2021 г.